Osobitná časť

K bodu 1
Na základe žiadosti Ministerstva kultúry Slovenskej republiky sa v prílohe č. 1 v časti 10. Kultúra z dôvodu aplikačnej praxe navrhuje upraviť znenie pracovnej činnosti 01 v 09. platovej triede s kvalifikačným predpokladom vyššie odborné vzdelanie.

K bodom 2 a 3
V súlade s novým zákonom č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov (ďalej len „zákon o pedagogických zamestnancoch“) sa v prílohe č. 1 v časti 15. Práca a sociálne veci navrhuje vypustiť v 10. platovej triede pracovnú činnosť 02 vyžadujúcu vysokoškolské vzdelanie druhého stupňa a v 11. platovej triede pracovné činnosti 01 a 02.

K bodu 4 
V prílohe č. 1 v časti 16. Samospráva (vyšší územný celok a obec) sa vo väzbe na zákon o pedagogických zamestnancoch upravuje znenie pracovnej činnosti 22 v 11. platovej triede.
 
K bodom 5, 9, 11, 13, 15, 17, 19, 21, 23, 25, 28 a 31 
Vo väzbe na zákon o pedagogických zamestnancoch, ktorým sa v čl. III novelizuje zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon o odmeňovaní“), stratili opodstatnenosť pracovné činnosti pedagogických zamestnancov, ktorými sú učiteľ (učiteľ materskej školy, učiteľ základnej školy, učiteľ strednej školy, učiteľ základnej umeleckej školy, učiteľ jazykovej školy alebo učiteľ pre kontinuálne vzdelávanie), pedagogický asistent, korepetítor, majster odbornej výchovy, vychovávateľ, tréner športovej školy alebo tréner športovej triedy a odborných zamestnancov, ktorými sú psychológ, školský psychológ, školský logopéd, špeciálny pedagóg, školský špeciálny pedagóg, terénny špeciálny pedagóg, liečebný pedagóg a sociálny pedagóg, ktoré sú ustanovené v prílohe č. 1 v časti 17. Školstvo a telovýchova. Z toho dôvodu sa navrhuje vypustiť z prílohy č. 1 predmetné pracovné činnosti. 

K bodu 6
V súlade so školským zákonom sa v časti 17. Školstvo a telovýchova navrhuje úprava znenia pracovnej činnosti v 07. platovej triede s poradovým číslom 09.

K bodom 7 a 8 
Novelou zákona o odmeňovaní sa pedagogickí zamestnanci a odborní zamestnanci zaraďujú do platových tried (§ 5 ods. 11 zákona o odmeňovaní) na základe priznaného kariérového stupňa a plnenia kvalifikačného predpokladu. Z toho dôvodu je v katalógu navrhnutá nová hierarchia pracovných činností pedagogických zamestnancov tak, že do prílohy č. 1 v časti 17. Školstvo a telovýchova v 07. platovej triede sa dopĺňajú pracovné činnosti pedagogického zamestnanca s úplným stredným vzdelaním v kariérovom stupni začínajúci pedagogický zamestnanec alebo pedagogický zamestnanec do splnenia podmienok podľa osobitného predpisu  a pedagogického zamestnanca s vyšším odborným vzdelaním v kariérovom stupni začínajúci pedagogický zamestnanec alebo pedagogický zamestnanec do splnenia podmienok podľa osobitného predpisu.

K bodom 10, 12 a 14 
V prílohe č. 1 v časti 17. Školstvo a telovýchova v 08. platovej triede sa dopĺňajú pracovné činnosti pedagogického zamestnanca s úplným stredným vzdelaním v kariérovom stupni samostatný pedagogický zamestnanec, pedagogického zamestnanca s vyšším odborným vzdelaním v kariérovom stupni samostatný pedagogický zamestnanec a pedagogického zamestnanca s vysokoškolským vzdelaním prvého stupňa v kariérovom stupni začínajúci pedagogický zamestnanec alebo pedagogický zamestnanec do splnenia podmienok podľa osobitného predpisu.
. 
K bodom 16, 18, 20 a 22
V prílohe č. 1 v časti 17. Školstvo a telovýchova v 09. platovej triede sa dopĺňajú pracovné činnosti pedagogického zamestnanca s úplným stredným vzdelaním s prvou atestáciou, pedagogického zamestnanca s vyšším odborným vzdelaním s prvou atestáciou,  pedagogického zamestnanca s vysokoškolským vzdelaním prvého stupňa v kariérovom stupni samostatný pedagogický zamestnanec a pedagogického zamestnanca a odborného zamestnanca s vysokoškolským vzdelaním druhého stupňa v  kariérovom stupni začínajúci pedagogický zamestnanec alebo začínajúci odborný zamestnanec alebo pedagogický zamestnanec alebo odborný zamestnanec do splnenia podmienok podľa osobitného predpisu.

K bodom 24 a 26
V prílohe č. 1 v časti 17. Školstvo a telovýchova v 10. platovej triede sa dopĺňajú pracovné činnosti pedagogického zamestnanca s vysokoškolským vzdelaním prvého stupňa s prvou atestáciou a pedagogického zamestnanca a odborného zamestnanca s vysokoškolským vzdelaním druhého stupňa v  kariérovom stupni samostatný pedagogický zamestnanec alebo samostatný odborný zamestnanec. 

K bodu 27
V súlade so školským zákonom sa v časti 17. Školstvo a telovýchova navrhuje úprava znenia pracovnej činnosti v 11. platovej triede s poradovým číslom 13.

K bodu 29
Z dôvodu, že tréner športovej školy alebo tréner športovej triedy je pedagogickým zamestnancom, pre ktorého platí osobitný spôsob zaraďovania do platovej triedy, upravuje sa v prílohe č. 1 v časti 17. Školstvo a telovýchova v 11. platovej triede znenie pracovnej činnosti s poradovým číslom 18.

K bodu 30
V prílohe č. 1 v časti 17. Školstvo a telovýchova v 11. platovej triede sa dopĺňajú pracovné činnosti pedagogického zamestnanca a odborného zamestnanca s vysokoškolským vzdelaním druhého stupňa s prvou atestáciou. 

K bodom  32 a 33 
Z dôvodu, že zákonom o pedagogických zamestnancoch sa ruší vyhláška Ministerstva školstva Slovenskej republiky č. 41/1996 Z. z. o odbornej a pedagogickej spôsobilosti pedagogických pracovníkov v znení neskorších predpisov, navrhuje sa upraviť v prílohe č. 1 v časti 17. Školstvo a telovýchova v 12. platovej triede znenie pracovných činností vyžadujúcich vysokoškolské vzdelanie druhého stupňa s poradovým číslom 06 a 07. 

K bodu 34
V prílohe č. 1 v časti 17. Školstvo a telovýchova v 12. platovej triede sa dopĺňajú pracovné činnosti pedagogického zamestnanca a odborného zamestnanca s vysokoškolským vzdelaním druhého stupňa s druhou atestáciou. 

K čl. II
Ustanovuje sa účinnosť nariadenia vlády v súlade s účinnosťou zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov.